**ΤΡΙΗΡΗΣ ΑΝΑΠΤΥΞΙΑΚΗ ΑΕ - ΑΟΤΑ**

**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**Θέµα: Πρόσκληση εκδήλωσης ενδιαφέροντος για την πλήρωση μίας (1) θέσης προσωπικού** **με Σύμβαση Εργασίας Ιδιωτικού Δικαίου Ορισμένου Χρόνου για την κάλυψη της θέσης του/της Γενικού/ής Διευθυντή/ντριας.**

**ΑΠΟΦΑΣΗ**

**ΤΟ ∆ΙΟΙΚΗΤΙΚΟ ΣΥΜΒΟΥΛΙΟ ΤΗΣ «ΤΡΙΗΡΗΣ ΑΝΑΠΤΥΞΙΑΚΗ Α.Ε.- Α.Ο.Τ.Α.»**

Έχοντας υπόψη:

1. Το Ν. 4674/2020 (ΦΕΚ 53/Α΄/11-03-2020) για τη «Στρατηγική αναπτυξιακή προοπτική των Οργανισμών Τοπικής Αυτοδιοίκησης, ρύθμιση ζητημάτων αρμοδιότητας Υπουργείου Εσωτερικών και άλλες διατάξεις», όπως ισχύει και ιδίως το άρθρο 2.
2. Το Νόμο 4548/2018 περί Ανωνύμων Εταιρειών.
3. Το ισχύον καταστατικό της «Τριήρης Αναπτυξιακή Α.Ε. - Α.Ο.Τ.Α.» με αρ. ΓΕΜΗ 162470759000.
4. Τον Κανονισμό Εσωτερικής Υπηρεσίας της Εταιρείας ως ισχύει.
5. Τις γενικές αρχές της συνθήκης Ε.Κ. και ειδικότερα την αρχή της ίσης μεταχείρισης, της μη διάκρισης, της ισότητας των φύλων και της διαφάνειας.
6. Το άρθρο 648 επ. του Αστικού Κώδικα.

**ΚΑΛΕΙ ΚΑΘΕ ΕΝ∆ΙΑΦΕΡΟΜΕΝΟ**

να υποβάλει υποψηφιότητα στο πλαίσιο της παρούσας Πρόσκλησης Εκδήλωσης Ενδιαφέροντος για την πλήρωση µίας (1) θέσης προσωπικού με Σύμβαση Εργασίας Ιδιωτικού Δικαίου Ορισμένου Χρόνου για την κάλυψη της θέσης του/της Γενικού /ής Διευθυντή/ντριας.

Ακολουθεί η Πρόσκληση Εκδήλωσης Ενδιαφέροντος.

Ο Διευθύνων Σύμβουλος

**ΠΡΟΣΚΛΗΣΗ ΕΚ∆ΗΛΩΣΗΣ ΕΝ∆ΙΑΦΕΡΟΝΤΟΣ**

Η Εταιρεία με την επωνυμία «Τριήρης Αναπτυξιακή Α.Ε.- Αναπτυξιακός Οργανισμός Τοπικής Αυτοδιοίκησης», η οποία αποτελεί Ανώνυμη Εταιρεία ειδικού σκοπού κατά την έννοια του άρθρου 2 του Ν. 4674/2020 «Στρατηγική αναπτυξιακή προοπτική των Οργανισμών Τοπικής Αυτοδιοίκησης, ρύθμιση ζητημάτων αρμοδιότητας Υπουργείου Εσωτερικών και άλλες διατάξεις» (ΦΕΚ Α’ 53/11.03.2020), προσκαλεί φυσικά πρόσωπα να εκδηλώσουν το ενδιαφέρον τους για την πλήρωση της θέσης του/της Γενικού/ής Διευθυντή/ντριας με σύμβαση εργασίας ορισμένου χρόνου, σύμφωνα µε τους όρους που αναφέρονται στη συνέχεια της παρούσας πρόσκλησης.

**ΣΥΝΤΟΜΗ ΠΕΡΙΓΡΑΦΗ ΤΗΣ ΘΕΣΗΣ**

Στο πλαίσιο της παρούσας Πρόσκλησης προκηρύσσεται μία (1) θέση προσωπικού για την θέση του Γενικού/ής Διευθυντή/ντριας.

Ο/Η Γενικός/ή Διευθυντής/ντρια έχει τα ακόλουθα καθήκοντα:

• Συνεργασία με τον Διευθύνοντα Σύμβουλο και το Διοικητικό Συμβούλιο της εταιρείας για την κατάρτιση του προγραμματισμού για το σύνολο των έργων της εταιρείας. Παρακολούθηση της υλοποίησης του προγραμματισμού υλοποίησης των έργων, της υλοποίησης των προγραμματικών συμβάσεων και άμεση ενημέρωση των Προϊσταμένων σε περίπτωση διαπίστωσης αποκλίσεων.

• Προβολή της εταιρείας, των σκοπών και των ικανοτήτων της σε υποψήφιους δυνητικούς ωφελούμενους/πελάτες φορέων του δημόσιου τομέα, της τοπικής αυτοδιοίκησης και του ιδιωτικού τομέα.

• Σύνταξη των προγραμματικών συμβάσεων, όπου συμμετέχει η Εταιρεία, σε συνεργασία με τον Διευθύνοντα Σύμβουλο.

• Σχεδιασμός, συντονισμός, υλοποίηση και παρακολούθηση έργων / μελετών / υπηρεσιών συγχρηματοδοτούμενων από την Ευρωπαϊκή Επιτροπή και τρίτους, που υλοποιεί η Εταιρεία στην περιοχή δραστηριοποίησής της,

• Παρακολούθηση του προγραμματισμού των τμημάτων Οικονομικού και Διοικητικού, Προμηθειών, Προβολής και Συνεργασιών για την υλοποίηση των στόχων της Εταιρείας.

• Δημιουργία Ομάδων Έργου, σε συνεργασία με τους Προϊσταμένους Τμημάτων, για την ιεράρχηση προτεραιοτήτων και την ενημέρωση του/της Διευθύνοντα Σύμβουλου.

• Κατάρτιση του Ετήσιου Προγράμματος Δράσης, σύμφωνα με το Πρόγραμμα Ποιότητας και μέριμνα για την διαχειριστική επάρκεια της Εταιρείας

• Κατάρτιση του Ετήσιου Προϋπολογισμού Εσόδων – Εξόδων, παρακολούθηση της εφαρμογής του και των οικονομικών της εταιρείας και άμεση ενημέρωση του Διευθύνοντα Συμβούλου και του Διοικητικού Συμβουλίου σε περίπτωση διαπίστωσης αποκλίσεων.

• Διαχείριση Ανθρωπίνων Πόρων όσον αφορά προσλήψεις, σύναψη συμβάσεων μίσθωσης για συγκεκριμένα έργα, παρακολούθηση του προγράμματος αδειών του προσωπικού, χορήγηση αδειών για μετακινήσεις, μισθοδοσία σε συνεργασία με τον εξωτερικό συνεργάτη - λογιστή κ.λ.π.

• Παρακολούθηση των υποχρεώσεων της εταιρείας που απορρέουν από τη νομοθεσία για τη Διαύγεια, το Πόθεν έσχες, Δ/νση Εμπορίου, Υπηρεσίες Οικονομικού Ελέγχου, Δ.Ο.Υ., ΓΕΜΗ και οτιδήποτε άλλο προκύψει και ενημέρωση των υπευθύνων για τις υποχρεώσεις τους

Ειδικότερη περιγραφή του αντικειμένου της θέσης θα αποτυπωθεί στη σύμβαση που θα συναφθεί ανάµεσα στην Εταιρεία και στον Διευθυντή.

Η σύμβαση θα έχει διάρκεια πέντε (5) έτη και λήγει με την λήξη της θητείας του ΔΣ.

Η αμοιβή του Διευθυντή θα καθορίζεται σύμφωνα με τα οριζόμενα στον Κανονισμό Εσωτερικής Υπηρεσίας της εταιρίας και τα ισχύοντα σε αντίστοιχες θέσεις.

**ΠΡΟΣΟΝΤΑ**

Οι ενδιαφερόµενοι/ες πρέπει να διαθέτουν τα προσόντα που περιγράφονται κατωτέρω για την πλήρωση της θέσης.

Σηµειώνεται ότι τα προσόντα χωρίζονται σε «Απαιτούµενα» – τα οποία θα πρέπει υποχρεωτικά να έχουν οι υποψήφιοι – και σε «Επιθυµητά» που θα ληφθούν επίσης υπόψη κατά την αξιολόγηση.

**Α. ΑΠΑΙΤΟΥΜΕΝΑ ΠΡΟΣΟΝΤΑ**

* Πτυχίο AEI ή ΤΕΙ
* Μεταπτυχιακός τίτλος σπουδών.
* Αποδεδειγμένη εργασιακή εμπειρία τουλάχιστον ενός έτους στον σχεδιασμό, την εκτέλεση/εφαρμογή αναπτυξιακών προγραμμάτων και την επιχειρηματική, οικονομική και γενικότερα βιώσιμη ανάπτυξη των τοπικών κοινωνιών (Βαθμολογείται η εμπειρία σε περισσότερους τους ενός οργανισμούς/φορείς τοπικής αυτοδιοίκησης).
* Άριστη γνώση αγγλικής γλώσσας
* Γνώση χειρισμού Η/Υ στα αντικείμενα επεξεργασίας κειμένων, υπολογιστικών φύλλων και υπηρεσιών διαδικτύου

Πτυχία της Αλλοδαπής θα πρέπει να συνοδεύονται με βεβαίωση ισοτιμίας ΔΟΑΤΑΠ.

**Β. ΕΠΙΘΥΜΗΤΑ ΠΡΟΣΟΝΤΑ**

* Ειδική επαγγελματική εμπειρία σε σχεδιασμό & υλοποίηση Διαχειριστικής Επάρκειας και Συστημάτων Ποιότητας σε φορείς δημοσίου.
* Ειδικές πιστοποιήσεις προσόντων.
* Προσκόμιση δύο (2) συστατικών επιστολών από όργανα της τοπικής αυτοδιοίκησης
* Επικοινωνιακές δυνατότητες (βάσει συνέντευξης)

**ΠΡΟΫΠΟΘΕΣΕΙΣ ΣΥΜΜΕΤΟΧΗΣ**

Δικαίωμα υποβολής πρότασης συμμετοχής στην Πρόσκληση Εκδήλωσης Ενδιαφέροντος έχουν τα φυσικά πρόσωπα τα οποία :

1. Δεν έχουν στερηθεί των πολιτικών τους δικαιωμάτων.
2. Όσοι είναι πολίτες της Ευρωπαϊκής Ένωσης.
3. Έχουν εκπληρώσει τη στρατιωτική τους θητεία ή έχουν νόμιμα απαλλαγεί απ’ αυτήν (για τους άνδρες υποψήφιους).
4. Δεν έχουν καταδικαστεί για κακούργημα σε οποιαδήποτε ποινή.
5. Δεν έχουν καταδικαστεί για κλοπή, υπεξαίρεση (κοινή και στην Υπηρεσία), απάτη, εκβίαση, πλαστογραφία, απιστία δικηγόρου, δωροδοκία ή δωροληψία, απιστία περί την Υπηρεσία, παράβαση καθήκοντος καθ’ υποτροπή, συκοφαντική δυσφήμιση ή έγκλημα κατά της γενετήσιας ελευθερίας ή οικονομικής εκμετάλλευσης της γενετήσιας ζωής.
6. Δεν είναι υπόδικοι και δεν έχουν παραπεμφθεί με τελεσίδικο βούλευμα για κακούργημα ή για πλημμέλημα της προηγούμενης περίπτωσης έστω και αν το αδίκημα παραγράφηκε.
7. Είναι ομογενείς με άδεια εργασίας στην Ελλάδα.
8. Έχουν τα τυπικά προσόντα που αντιστοιχούν στη θέση εργασίας για την οποία εκδηλώνουν ενδιαφέρον.
9. Δεν διώκονται και δεν έχουν καταδικαστεί για πλημμέλημα από δόλο, για το οποίο προβλέπεται ποινή φυλάκισης άνω του έτους ή έχει καταλογισθεί ποινή άνω των έξι μηνών.
10. Δεν έχουν καταδικαστεί για αδίκημα σχετικό με την επαγγελματική διαγωγή, βάσει δικαστικής απόφασης αρμόδιας αρχής κράτους μέλους η οποία ισχύει και έχει ισχύ δεδικασμένου.
11. Δεν έχουν διαπράξει σοβαρό επαγγελματικό παράπτωμα, το οποίο έχει διαπιστωθεί με οποιοδήποτε μέσο.
12. Αποδέχονται τους όρους της παρούσας Πρόσκλησης με δήλωσή τους στην πρόταση υποψηφιότητας.
13. Έχουν υποβάλλει τα απαιτούμενα δικαιολογητικά, μαζί με την πρόταση υποψηφιότητας και εντός της καταληκτικής ημερομηνίας.

Η Τριήρης Αναπτυξιακή Α.Ε. Α.Ο.Τ.Α. διατηρεί το δικαίωμα επαλήθευσης των παραπάνω στοιχείων και των απαιτούμενων δικαιολογητικών, με οποιοδήποτε τρόπο κρίνει σκόπιμο, συμπεριλαμβανομένου του αρχείου άλλων Υπηρεσιών σύμφωνα με το Άρθρο 9, παράγρ. 4 του Ν. 1599/1986. Πιθανή μη αποδοχή του παραπάνω ελέγχου από συμμετέχοντα, αποτελεί λόγο απόρριψης της συμμετοχής του.

**ΑΠΑΙΤΟΥΜΕΝΑ ΔΙΚΑΙΟΛΟΓΗΤΙΚΑ**

Ο Φάκελος Συμμετοχής κάθε ενδιαφερόμενου πρέπει να περιλαμβάνει απαραίτητα και με ποινή αποκλεισμού, τα παρακάτω:

1. Αίτηση Υποψηφιότητας (σύμφωνα με το υπόδειγμα στο Παράρτημα Ι), με την οποία θα δηλώνει την πρόθεσή του για συμμετοχή στην Πρόσκληση Εκδήλωσης Ενδιαφέροντος.
2. Υπεύθυνη Δήλωση κάλυψης των προϋποθέσεων συμμετοχής των ως άνω αναφερομένων προϋποθέσεων.
3. Φωτοτυπία της αστυνομικής ταυτότητας ή άλλου δημόσιου εγγράφου από το οποίο να προκύπτουν τα στοιχεία της ταυτότητας.
4. Αναλυτικό Βιογραφικό Σημείωμα.
5. Φωτοαντίγραφο τίτλων σπουδών προπτυχιακού και μεταπτυχιακού διπλώματος
6. Αναγνώριση ισοτιμίας πτυχίου Σχολής του εξωτερικού, εφόσον ο τίτλος σπουδών αποκτήθηκε σε Πανεπιστήμιο της αλλοδαπής.
7. Τεκμηρίωση επαγγελματικής εμπειρίας στον σχεδιασμό, την εκτέλεση/εφαρμογή αναπτυξιακών προγραμμάτων και την επιχειρηματική, οικονομική και γενικότερα βιώσιμη ανάπτυξη των τοπικών κοινωνιών
8. Απολυτήριο στρατού ή έγγραφο νόμιμης απαλλαγής από τη στρατιωτική θητεία (αφορά στους άνδρες) ή Υπεύθυνη Δήλωση εκπλήρωσης στρατιωτικών υποχρεώσεων
9. Πιστοποιητικό γνώσης αγγλικής γλώσσας
10. Πιστοποιητικό γνώσης Η/Υ
11. Τεκμηρίωση ειδικής επαγγελματική εμπειρία σε σχεδιασμό & υλοποίηση Διαχειριστικής Επάρκειας και Συστημάτων Ποιότητας σε φορείς δημοσίου, εφόσον υπάρχει
12. Πιστοποιητικά Προσόντων, εφόσον υπάρχουν
13. Συστατικές Επιστολές, εφόσον υπάρχουν
14. Κάθε άλλο στοιχείο που σχετίζεται με την σταδιοδρομία του υποψηφίου.

Η μη προσκόμιση των δικαιολογητικών που αφορούν στα επιθυμητά προσόντα, δε συνιστά λόγο αποκλεισμού του υποψηφίου.

**ΚΡΙΤΗΡΙΑ ΚΑΤΑΤΑΞΗΣ ΚΑΙ ΒΑΘΜΟΛΟΓΙΑ ΑΥΤΩΝ**

Η επιλογή του υποψηφίου για τη θέση πραγµατοποιείται µετά από αξιολόγηση των υποβληθεισών αιτήσεων υποψηφιότητας ως προς τα κριτήρια που περιγράφονται αναλυτικά στο ΠΑΡΑΡΤΗΜΑ ΙΙ «Κριτήρια αξιολόγησης».

Η αξιολόγηση των υποψηφίων θα γίνει από το Διοικητικό Συμβούλιο της εταιρείας.

**ΔΙΑΝΟΜΗ ΤΗΣ ΠΡΟΣΚΛΗΣΗΣ – ΠΑΡΟΧΗ ΠΛΗΡΟΦΟΡΙΩΝ**

Η παρούσα Πρόσκληση θα αναρτηθεί στην ιστοσελίδα της εταιρίας και στην ΔΙΑΥΓΕΙΑ. Υπεύθυνη για παροχή πληροφοριών, τις εργάσιμες ημέρες και ώρες είναι η κα. Μπίλλου Μαρία, τηλ. 22710 80835 ή ο Διευθύνων Σύμβουλος κ. Ευστράτιος Γδύσης τηλ. 6932666428.

**ΥΠΟΒΟΛΗ ΥΠΟΨΗΦΙΟΤΗΤΑΣ**

Οι ενδιαφερόμενοι θα πρέπει να υποβάλλουν Αίτηση ενδιαφέροντος (με ηλεκτρονική αλληλογραφία στη διεύθυνση [info@triremesa.gr](mailto:info@triremesa.gr)) μέχρι την Τετάρτη 01/05/2024 και ώρα 15:00. Προσόντα που αναφέρονται είτε στην αίτηση, είτε στο βιογραφικό σηµείωµα, αλλά δεν τεκµηριώνονται µε την υποβολή των αντιστοίχων δικαιολογητικών, δε θα ληφθούν υπόψη και δε θα βαθμολογηθούν για την τελική κατάταξη των υποψηφίων.

**ΑΞΙΟΛΟΓΗΣΗ**

Η αξιολόγηση των υποψηφίων θα γίνει από το Διοικητικό Συμβούλιο της Τριήρης Αναπτυξιακής ΑΕ, το οποίο θα εκδώσει σχετική απόφαση. Επί ποινή απορρίψεως της αίτησης υποψηφιότητας, δεν επιτρέπεται τα µέλη του ΔΣ να έχουν σχέσεις συγγένειας έως γ΄ βαθµού εξ αίµατος ή αγχιστείας µε οποιονδήποτε υποψήφιο.